मार्च तक 7% पर आ जाएगी  महंगाई : रिजर्व बैंक  
रिजर्व बैंक के डिप्टी गवर्नर केसी चक्रवर्ती ने कहा कि रिजर्व बैंक चालू वित्त वर्ष के अंत तक मुद्रास्फीति 7% रहने के अनुमान पर कायम है।
रिजर्व बैंक के डिप्टी गवर्नर केसी चक्रवर्ती ने कहा कि वैश्विक स्तर पर जारी नरमी के बावजूद रिजर्व बैंक चालू वित्त वर्ष के अंत तक मुद्रास्फीति 7 प्रतिशत रहने के अनुमान पर कायम है।  एक कार्यक्रम के दौरान चक्रवर्ती ने कहा, जुलाई तिमाही के बयान में मुद्रास्फीति के बारे में जो कुछ कहा गया था, रिजर्व बैंक उस रुख पर कायम है। 27 जुलाई को मौद्रिक नीति की तिमाही समीक्षा में रिजर्व बैंक ने वित्त वर्ष 2011-12 के अंत तक मुद्रास्फीति के अनुमान को बढ़ाकर 7 प्रतिशत कर दिया था। पहले इसके 6 प्रतिशत रहने की बात कही गई थी। उल्लेखनीय है कि रिजर्व बैंक की जुलाई में मौद्रिक नीति की तिमाही समीक्षा के बाद कच्चे तेल के दाम में कमी दर्ज की गई है। मुद्रास्फीति मे कच्चा तेल प्रमुख तत्व है। भारत अपनी कुल जरूरतों का लगभग तीन चौथाई आयात करता है।